የመንግሥትና የግሉ ዘርፍ ሽርክና ረቂቅ አዋጅ በሚቀጥለው ዓመት መጀመርያ ይፀድቃል
በሚቀጥሉት ዓመታት መንግሥት ለመሠረተ ልማት ግንባታዎች የሚውል ፋይናንስ እጥረት ሊገጥመው ስለሚችል፣ ከወዲሁ የግሉን ዘርፍ በጥልቀት ለማስገባት የመንግሥትና የግሉ ዘርፍ ሽርክና ረቂቅ አዋጅ አዘጋጀ፡፡ የበጀት ዓመቱን ሥራውን ያጠናቀቀው የሕዝብ ተወካዮች ምክር ቤት በሚቀጥለው ዓመት መጀመርያ ከእረፍት ሲመለስ ከሚያፀድቃቸው ሕጎች አንዱ፣ ‹‹የመንግሥትና የግሉ ዘርፍ ሽርክና ረቂቅ አዋጅ›› ነው ተብሏል፡፡የገንዘብና ኢኮኖሚ ትብብር ሚኒስቴር ያዘጋጀው የመንግሥትና የግል ዘርፍ ሽርክና ረቂቂ አዋጅ፣ ከሁለት ሳምንት በፊት ለሚኒስትሮች ምክር ቤት ቀርቦ ፀድቋል፡፡ የሕዝብ ተወካዮች ምክር ቤት በ2010 በጀት ዓመት መጀመርያ ተሰብሶቦ ይህንን ረቂቅ አዋጅ ካፀደቀው፣ የግሉ ዘርፍ ከመንግሥት ጋር በሚፈጠረው አጋርነት ወደ ሰፋፊ የመሠረተ ልማት ግንባታዎች ይገባል ተብሎ ይጠበቃል፡፡ የገንዘብና ኢኮኖሚ ትብብር ሚኒስትር አብርሃም ተከስተ (ዶ/ር) ለሪፖርተር እንደገለጹት፣
ሕጉ እንደፀደቀ የመሠረተ ልማት ፕሮጀክቶች ቅደም ተከተል ወጥቶላቸው፣ በጥንቃቄ ተመርጠውና ተጠንተው ለግሉ ዘርፍ ይቀርባሉ፡፡ ‹‹ይኼ አዲስ ሥርዓት ትልቅ አቅም የሚጠይቅ እንደመሆኑ ደረጃ በደረጃ ተግባራዊ ይደረጋል፤›› በማለት መንግሥት የሚከተለውን መንገድ ሚኒስትሩ ገልጸዋል፡፡በረቂቅ ሕጉ ላይ ሚኒስቴሩ ከግሉ ዘርፍ ጋር መክሮበታል፡፡ ሚኒስቴሩ ከግሉ ዘርፍ ጋር የካቲት 16 ቀን 2009 ዓ.ም. አካሂዶት በነበረው ውይይት የገንዘብና ኢኮኖሚ ትብብር ሚኒስትር ዴኤታ አቶ አድማሱ ነበበ እንደገለጹት፣ ባለፉት 15 ዓመታት በአገሪቱ ለተመዘገበው የኢኮኖሚ ዕድገት፣ መንግሥት ለመሠረተ ልማት የሰጠው ትኩረት ቁልፍ ሚና ተጫውቷል፡፡‹‹በቀጣይም የኢኮኖሚ ዕድገቱን ከፍ ለማድረግ አሁንም ከፍተኛ መጠን ያለው ኢንቨስትመንት በመሠረተ ልማት ላይ ማዋል ያስፈልጋል፤›› በማለት የገለጹት አቶ አድማሱ፣ ‹‹መንግሥት ለመሠረተ ልማት የሚውል ፋይናንስ ለማቅረብ ያለው አቅም ውስን እየሆነ መሄዱ የማይቀር ስለሆነ፣ የግል ፋይናንስና የቴክኖሎጂ ዕውቀት መጠቀም ያስፈልጋል፤›› በማለት ጉዳዩን አብራርተዋል፡፡መንግሥትና የግሉ ዘርፍ በሽርክና የሚያካሂዳቸው ፕሮጀክቶች በታቀደው በጀትና ጊዜ እንደሚጠናቀቁ፣ የተሻለ የገንዘብ ፍሰትና አስተዳደር እንዲኖር እንደሚያደርግና ፕሮጀክቶቹ ለወጣባቸው ወጪ ተመጣጣኝ ዋጋ ያስገኛሉ ተብሏል፡፡አዋጁ ከፀደቀ ቅድሚያ ትኩረት ከሚሰጣቸው ፕሮጀክቶች መከካከል ዋነኛው የኤሌክትሪክ ኃይል ማመንጨት ፕሮጀክቶች እንደሆኑ ተናግረዋል፡፡የመንግሥትና የግሉ ዘርፍ በኃይል ልማት ዘርፍ ስለሚኖራቸው ግንኙነት የመንግሥት ኮሙዩኒኬሽን ጉዳዮች ጽሕፈት ቤት ‹የኢትዮጵያ ህዳሴ› በሚል ርዕስ ባሳተመው ሰነድ እንዳብራራው፣ የመንግሥትና የግል ዘርፍ ትብብር ኮንትራት ዋነኛ ባህሪው የተለያዩ የፕሮጀክት ምዕራፎችንና ተግባራት በአንድ ላይ አጣምሮ የሚይዝ ነው፡፡ ይኼም ዲዛይን፣ ግንባታ፣ ፋይናንስና ኮፕሬሽንን ያካትታል፡፡ ኃላፊነትና ሥጋቶችን ወደ ግሉ ዘርፍ የሚያዞርም ነው፡፡ የትብብሩ አካል የሆነው የግሉ ዘርፍ የአገልግሎት ክፍያው ከተጠቃሚዎች በመሰብሰብ ወይም ከመንግሥት ተቋም ማግኘት ያስችላል፡፡‹‹የአገሪቱ የኢንቨስትመንት ፖሊሲ የግሉ ዘርፍ በኃይል ማምረት ተግባር ላይ እንዲሰማራ ይፈቅዳል፡፡ በዚህም ምክንያት የኢትዮጵያ ኤሌክትሪክ ኃይል ራኬቪክ ከተባለ የአይስላንድ ኩባንያ ጋር አንድ ሺሕ ሜጋ ዋት ከጂኦተርማል ኃይል ለማመንጨት ስምምነት ላይ ደርሷል፡፡በሁለተኛው የዕድገትና ትራንስፎርሜሽን ዕቅድ ዘመን መጨረሻ 17 ሺሕ ሜጋ ዋት ኤሌክትሪክ ኃይል ለማመንጨት ታቅዷል፡፡ ከዚህ ውስጥ 13 ሺሕ ሜጋ ዋት የሚመነጨው በመንግሥትና በግሉ ዘርፍ ትብብር መሆኑን የኮሙዩኒኬሽን ጉዳዮች ጽሕፈት ቤት ሰነድ ያመለክታል፡፡3,820 ሜጋ ዋት ከኃይድሮ፣ 500 ሜጋ ዋት ከጂኦተርማል፣ 3,600 ሜጋ ዋት ከንፋስ፣ እንዲሁም 5,200 ሜጋ ዋት ከፀሐይ ኃይል ኤሌክትሪክ ለማመንጨት ታቅዷል፡፡በተለይ በኤሌክትሪክ ኃይል ፕሮጀክት ለመሳተፍ በርካታ የውጭና የአገር ውስጥ ኩባንያዎች የዚህን አዋጅ መፅደቅ በመጠባበቅ ላይ ይገኛሉ፡፡ ምክንያቱም በፕሮጀክት ግንባታ ሒደት ሊከሰቱ ለሚችሉ ሥጋቶችና ችግሮች መንግሥት ዋስትና ይሰጣል ተብሎ በመታመኑ ነው፡፡